KOMISSION ASETUS (EY) N:o 1861/2004,

annettu 26 päivänä lokakuuta 2004,

persikoiden ja nektariinien kaupan pitämiseen sovellettavista vaatimuksista

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 (1) ja erityisesti sen 2 artiklan 2 kohdan,

sekä katsoo seuraavaa:

Persikat ja nektariinit kuuluvat tuotteisiin, joihin on sovellettava asetuksen (EY) N:o 2200/96 liitteessä I olevia kaupan pitämisen vaatimuksia. Persikoiden ja nektariinien kaupan pitämisen vaatimuksista 3 päivänä marraskuuta 1999 annettua komission asetusta (EY) N:o 2335/1999 (2) on muutettu useita kertoja, eikä sen oikeudellinen selvyys ole enää turvattu. Asetus on sen vuoksi laadittava uudelleen. Maailmankaupan avoimuuden vuoksi olisi tästä syystä otettava huomioon Yhdistyneiden Kansakuntien Euroopan talouskomission pilaantumisalttiiden tuotteiden laatuvaatimusten asettamista ja laadun kehittämistä käsittelevän työryhmän suosittelemat persikoiden ja nektariinien kaupan pitämistä ja kauppalaadun valvontaa koskevat laatuvaatimukset FFV-26 sekä sen persikoihin ja nektariineihin sovellettavista kypsyyttä koskevista vähimmäisvaatimuksista antama suositus.

Vaatimuksia sovelletaan kaikissa kaupan pitämisen vaiheissa. Tuotteiden pitkät kuljetusmatkat, pitkähkö varastointi tai erilaiset käsittelyt saattavat aiheuttaa niissä biologisesta kehittymisestä tai pilaantumisalttiudesta johtuvaa laadun heikkenemistä. Nämä muutokset on syytä ottaa huomioon sovellettaessa vaatimuksia lähettämisvaihetta seuraavissa kaupan pitämisen vaiheissa.

Erityisen huolellisesti lajiteltavissa ja pakattavissa ekstraluokan tuotteissa on otettava huomioon ainoastaan tuoreuden ja nestejännityksen väheneminen.

ON ANTANUT TÄMÄN ASETUKSEN:

1 artikla

CN-koodiin 0809 30 kuuluvien persikoiden ja nektariinien kaupan pitämiseen sovellettavat vaatimukset ovat liitteessä.

Vaatimuksia sovelletaan kaikissa kaupan pitämisen vaiheissa asetuksessa (EY) N:o 2200/96 säädetyin edellytyksin.

Lähetysvaihetta seuraavien vaiheiden aikana tuotteissa saa kuitenkin esiintyä laatuvaatimusten vastaisesti vähäistä tuoreuden ja nestejännityksen vähenemistä; muihin kuin ekstraluokkaan luokitelluissa tuotteissa saa esiintyä vähäistä tuotteen biologisesta kehittymisestä ja pilaantumisalttiudesta johtuvaa laadun heikkenemistä.

2 artikla

Kumotaan asetus (EY) N:o 2335/1999.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä maaliskuuta 2005.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL L 297, 21.11.1996, s. 1. Asetus sellaisena kuin se on viimeksi muutettuna komission asetuksella (EY) N:o 47/2003 (EYVL L 7, 11.1.2003, s. 64).

(2) EYVL L 281, 4.11.1999, s. 11. Asetus sellaisena kuin se on viimeksi muutettuna asetuksella (EY) N:o 907/2004 (EUVL L 163, 30.4.2004, s. 50).

LIITE

PERSIKOITA JA NEKTARIINEJA KOSKEVAT VAATIMUKSET

I TUOTTEEN MÄÄRITELMÄ

Nämä vaatimukset koskevat lajin Prunus persica Sieb. et Zucc. lajikkeiden persikoita ja nektariineja (1), jotka on tarkoitettu myytäviksi kuluttajille tuoreina, teolliseen jalostukseen tarkoitettuja persikoita ja nektariineja lukuun ottamatta.

II LAATUA KOSKEVAT SÄÄNNÖKSET

Vaatimusten tarkoituksena on määritellä persikoiden ja nektariinien laatu kauppakunnostuksen ja pakkaamisen jälkeen.

A Laatua koskevat vähimmäisvaatimukset

Kullekin luokalle säädetyt erityissäännökset ja sallitut poikkeamat huomioon ottaen persikoiden ja nektariinien on kaikissa luokissa oltava:

— eheitä,

— terveitä; tuotteita, joissa on mätää, tai jotka ovat muuten pilaantuneet kulutukseen kelpaamattomiksi, ei sallita,

— puhtaita, lähes vailla näkyviä vieraita aineita,

— lähes vailla tuholaisia,

— lähes vailla tuholaisten aiheuttamia vioittumia,

— vailla epätavallista pintakosteutta,

— vailla vierasta hajua ja/tai makua.

Persikoiden ja nektariinien on oltava huolellisesti poimittuja.

Persikoiden ja nektariinien kehitysasteen ja kunnon on oltava sellainen, että ne:

— kestävät kuljetuksen ja käsittelyn, sekä

— saapuvat tyydyttävässä kunnossa määräpaikkaan.

B Kypsyyttä koskevat vähimmäisvaatimukset

Persikoiden ja nektariinien on oltava riittävän kehittyneitä ja kypsiä.

Persikoiden ja nektariinien kypsyysasteen on oltava sellainen, että niiden kypsymisprosessi voi jatkua ja ne voivat saavuttaa riittävän kypsyysasteen. Tämän säännöksen noudattamiseksi hedelmälihan refraktometriluvun on oltava vähintään 8 astetta Brixin asteikolla mitattuna mallosta keskeltä hedelmää sen poikittain leveimmästä kohdasta ja kiinteyden on oltava vähemmän kuin 6,5 kg mitattuna halkaisijaltaan 8 mm:n (0,5 cm2) kärjellä kahdesta kohdasta hedelmän poikittain leveimmästä kohdasta.

C Luokitus

Persikat ja nektariinit luokitellaan kolmeen luokkaan seuraavasti:

i) Ekstraluokka Tähän luokkaan luokiteltujen persikoiden ja nektariinien on oltava erittäin hyvälaatuisia. Niiden on oltava muodoltaan, kehitysasteeltaan ja väriltään lajikkeelle ominaisia, kun otetaan huomioon niiden tuotantoalue. Niiden on oltava virheettömiä, hyvin vähäisiä kuorivaurioita lukuun ottamatta, edellyttäen, että vauriot eivät vaikuta tuotteen ulkonäköön, laatuun, säilyvyyteen tai pakkauksen ulkoasuun.

ii) I luokka Tähän luokkaan luokiteltujen persikoiden ja nektariinien on oltava hyvälaatuisia. Niiden on oltava lajikkeelle ominaisia, kun otetaan huomioon niiden tuotantoalue. Vähäinen muodon, kehitysasteen tai värityksen vajavuus voidaan kuitenkin sallia. Mallon on oltava täysin vahingoittumaton. Kannan kiinnityskohdasta haljenneita persikoita ja nektariineja ei sallita. Vähäisiä kuorivaurioita voidaan kuitenkin sallia seuraavissa rajoissa, jos vauriot eivät vaikuta tuotteen ulkonäköön, laatuun, säilyvyyteen eivätkä pakkauksen ulkoasuun: — muodoltaan pitkänomaiset vauriot eivät saa olla yli 1 cm:n pituisia, — muiden vaurioiden kokonaispinta-ala ei saa olla suurempi kuin 0,5 cm2.

iii) II luokka Tähän luokkaan kuuluvat ne persikat ja nektariinit, joita ei voida luokitella ylempiin luokkiin mutta jotka täyttävät edellä määritellyt vähimmäisvaatimukset. Mallossa ei saa olla merkittäviä virheitä. Lisäksi kannan liittymäkohdasta haljenneet hedelmät sallitaan ainoastaan sallittujen laatupoikkeamien rajoissa. Persikoissa ja nektariineissa saa olla vähäisiä kuorivaurioita seuraavissa rajoissa, jos ne eivät vaikuta tuotteen keskeisiin laatuominaisuuksiin, säilyvyyteen ja ulkoasuun: — muodoltaan pitkänomaiset vauriot eivät saa olla yli 2 cm:n pituisia, — muiden vaurioiden kokonaispinta-ala ei saa olla suurempi kuin 1,5 cm2.

III KOKOLAJITTELUA KOSKEVAT SÄÄNNÖKSET

Koko määritetään:

— joko ympärysmitan tai

— suurimman poikkileikkauksen halkaisijan mukaan.

Persikat ja nektariinit lajitellaan seuraavaa luokittelua noudattaen:

Halkaisija Kokotunniste (koodi) Ympärysmitta Vähintään 90 mm AAAA vähintään 28 cm Vähintään 80 mm mutta pienempi kuin 90 mm AAA vähintään 25 cm mutta pienempi kuin 28 cm Vähintään 73 mm mutta pienempi kuin 80 mm AA vähintään 23 cm mutta pienempi kuin 25 cm Vähintään 67 mm mutta pienempi kuin 73 mm A vähintään 21 cm mutta pienempi kuin 23 cm Vähintään 61 mm mutta pienempi kuin 67 mm B vähintään 19 cm mutta pienempi kuin 21 cm Vähintään 56 mm mutta pienempi kuin 61 mm C vähintään 17,5 cm mutta pienempi kuin 19 cm Vähintään 51 mm mutta pienempi kuin 56 mm D vähintään 16 cm mutta pienempi kuin 17,5 cm

Pienin sallittu koko ekstraluokassa on 17,5 cm (ympärysmitta) ja 56 mm (halkaisija).

Kokoluokka D (halkaisija vähintään 51 mm mutta pienempi kuin 56 mm ja ympärysmitta vähintään 16 cm mutta pienempi kuin 17,5 cm) ei ole hyväksytty 1 päivästä heinäkuuta 31 päivään lokakuuta.

Kokolajittelu on pakollinen kaikissa laatuluokissa.

IV SALLITTUJA POIKKEAMIA KOSKEVAT SÄÄNNÖKSET

Jokaisessa pakkauksessa sallitaan laatu- ja kokopoikkeamien rajoissa tuotteita, jotka eivät ole mainitun laatuluokan vaatimusten mukaisia.

A Sallitut laatupoikkeamat

i) Ekstraluokka 5 prosenttia lukumäärästä tai painosta persikoita tai nektariineja, jotka eivät vastaa tämän luokan vaatimuksia mutta jotka täyttävät I luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa.

ii) I luokka 10 prosenttia lukumäärästä tai painosta persikoita tai nektariineja, jotka eivät vastaa tämän luokan vaatimuksia mutta jotka täyttävät II luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa.

iii) II luokka 10 prosenttia lukumäärästä tai painosta persikoita tai nektariineja, jotka eivät vastaa tämän luokan vaatimuksia eivätkä vähimmäisvaatimuksia, lukuun ottamatta hedelmiä, joissa on mätää tai jotka ovat muuten pilaantuneet kulutukseen kelpaamattomiksi.

B Sallitut kokopoikkeamat

Kaikissa luokissa: 10 prosenttia lukumäärästä tai painosta persikoita tai nektariineja, joiden koko poikkeaa pakkauksessa ilmoitetusta kokoluokasta enintään yhdellä senttimetrillä, jos hedelmät on luokiteltu ympärysmitan mukaan, ja enintään kolmella millimetrillä, jos hedelmät on luokiteltu halkaisijan mukaan. Pienimmässä kokoluokassa tämä sallittu poikkeama koskee kuitenkin ainoastaan persikoita tai nektariineja, jotka ovat enintään kuusi millimetriä (ympärysmitta) tai kaksi millimetriä (halkaisija) pienempiä kuin määritetty vähimmäiskoko.

V PAKKAUKSEN ULKOASUA KOSKEVAT SÄÄNNÖKSET

A Tasalaatuisuus

Kunkin pakkauksen sisällön on oltava tasalaatuinen, ja kukin pakkaus saa sisältää ainoastaan persikoita tai nektariineja, jotka ovat samaa alkuperää, lajiketta, laatua, kypsyysastetta ja kokoluokkaa; ekstraluokassa pakkauksen sisällön on oltava myös väriltään yhtenäinen.

Pakkauksesta näkyvän sisällön osan on edustettava koko sisältöä.

Edellisen kohdan säännöksistä poiketen tämän asetuksen soveltamisalaan kuuluvia tuotteita voidaan sekoittaa nettopainoltaan enintään kolmen kilon myyntipakkauksissa erilajisten hedelmien ja vihannesten kanssa komission asetuksessa (EY) N:o 48/2003 (2) säädetyin edellytyksin.

B Pakkaaminen

Persikat ja nektariinit on pakattava siten, että ne tulevat suojatuiksi sopivalla tavalla.

Pakkauksen sisällä käytettävien materiaalien on oltava uusia, puhtaita ja sellaisia, ettei niistä aiheudu tuotteille ulkoisia eikä sisäisiä vaurioita. Kaupallisilla merkinnöillä varustettujen materiaalien käyttö, erityisesti paperien tai etikettien käyttö on sallittua, edellyttäen että painatus ja kiinnitys tehdään myrkyttömällä painovärillä ja liimalla.

Yksittäisiin tuotteisiin kiinnitettävien merkintöjen on oltava sellaisia, että niistä ei aiheudu niitä poistettaessa näkyviä liimajälkiä tai kuoren vaurioita.

Pakkauksissa ei saa olla mitään vieraita esineitä.

C Ulkoasu

Persikoiden ja nektariinien on oltava:

— pienissä pakkauksissa,

— ekstraluokassa pakattuina yhteen kerrokseen; tässä luokassa jokainen yksittäinen hedelmä on pidettävä erillään sen viereisistä hedelmistä,

I ja II luokissa:

— yhdessä tai kahdessa kerroksessa, tai

— enintään neljässä kerroksessa, jos hedelmät on sijoitettu kennoihin siten, että ylemmän kerroksen hedelmät eivät paina alemman kerroksen hedelmiä.

VI MERKITSEMISTÄ KOSKEVAT SÄÄNNÖKSET

Kussakin pakkauksessa on oltava samalla sivulla selvin, pysyvin ja pakkauksen ulkopuolelle näkyvin kirjaimin seuraavat merkinnät:

A Tunnistusmerkinnät

Pakkaajan ja/tai lähettäjän nimi ja osoite.

Tämä merkintä voidaan korvata seuraavasti:

— kaikissa pakkauksissa esipakkauksia lukuun ottamatta viranomaisen antamalla tai tunnustamalla pakkaajaa ja/tai lähettäjää edustavalla koodilla, jota edeltää maininta ”pakkaaja ja/tai lähettäjä” taikka sitä vastaava lyhenne,

— yksinomaan esipakkauksissa yhteisön alueella sijaitsevan myyjän nimellä ja osoitteella, joita edeltää maininta ”pakattu … varten” tai muu vastaava maininta. Tässä tapauksessa merkinnän on sisällettävä myös pakkaajaa ja/tai lähettäjää vastaava koodi. Myyjän on annettava kaikki valvontayksiköiden tarpeellisiksi katsomat kyseisen koodin merkitystä koskevat tiedot.

B Tuote

— ”Persikoita” tai ”Nektariineja”, jos sisältö ei ole näkyvissä,

— mallon väri,

— lajikkeen nimi (vapaaehtoinen).

C Tuotteen alkuperä

Alkuperämaa ja tarvittaessa tuotantoalue tai kansallinen, alueellinen tai paikallinen nimitys.

D Kaupalliset tiedot

— luokka,

— kokoluokka ilmaistuna suurimman ja pienimmän halkaisijan tai ympärysmitan tai III osastossa (kokolajittelua koskevat säännökset) säädetyn kokokoodin mukaan,

— kappalemäärä (vapaaehtoinen),

— refraktometrillä mitattu ja Brixin asteikolla ilmaistu sokerin vähimmäispitoisuus (vapaaehtoinen),

— penetrometrillä mitattu ja kilogrammoina 0,5 neliösenttimetriä kohti ilmaistu enimmäiskiinteys (vapaaehtoinen).

E Virallinen tarkastusmerkintä (vapaaehtoinen)

Ensimmäisessä alakohdassa säädettyjä merkintöjä ei tarvitse tehdä pakkauksiin, jotka sisältävät ulospäin näkyviä myyntipakkauksia, joihin kaikkiin on tehty kyseiset merkinnät. Kyseisiin pakkauksiin ei saa tehdä merkintöjä, jotka voisivat johtaa harhaan. Jos nämä pakkaukset on pakattu kuormalavalle, kyseiset tiedot on annettava vähintään kuormalavan kahdelle sivulle näkyvästi sijoitetulla lomakkeella.

(1) Kaikki lajin Prunus persica Sieb. et Zucc. -lajikkeista kasvatetut persikat ja nektariinit tai vastaavat hedelmät (brugnole- ja pavie-lajikkeet), joiden kivi on irrallinen tai maltoon kiinnittynyt ja joiden kuori on nukkainen tai sileä.

(2) EYVL L 7, 11.1.2003, s. 65.